b"\n_START_ARTICLE_\nYonkoma\n_START_PARAGRAPH_\nYonkoma manga (jap. 4\xe3\x82\xb3\xe3\x83\x9e\xe6\xbc\xab\xe7\x94\xbb) on nelj\xc3\xa4st\xc3\xa4 samankokoisesta ruudusta koostuva sarjakuvastrippi. Termi yonkoma on japanilainen, mutta sentyyppisi\xc3\xa4 sarjakuvia esiintyy my\xc3\xb6s Japanin ulkopuolella. Yonkoman ruudut on yleens\xc3\xa4 j\xc3\xa4rjestetty pystysuoraan ylh\xc3\xa4\xc3\xa4lt\xc3\xa4 alas, mutta julkaisusta riippuen ne voivat olla my\xc3\xb6s vaakasuorassa tai neli\xc3\xb6ss\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nYonkoma-strippej\xc3\xa4 on Japanissa melkein mink\xc3\xa4laisissa julkaisuissa tahansa: mangalehdiss\xc3\xa4, sarjakuvakirjoissa, sanomalehtien sarjakuvaosastoilla, pelilehdiss\xc3\xa4, ruoanlaittolehdiss\xc3\xa4 ja niin edelleen. Stripin juoni rajoittuu usein nelj\xc3\xa4\xc3\xa4n ruutuun, mutta joissakin sarjoissa tarina saattaa jatkua stripist\xc3\xa4 toiseen. Jotkin yonkomat k\xc3\xa4sittelev\xc3\xa4t my\xc3\xb6s vakavia aiheita, mutta yleens\xc3\xa4 huumorin keinoin.\n_START_SECTION_\nEsimerkkej\xc3\xa4 yonkoma-mangasta\n_START_PARAGRAPH_\nTunnettuja sarjoja, jotka on piirretty yonkoma-tyyliin, ovat esimerkiksi Sazae-san, Azumanga Daioh ja amerikkalainen verkkosarjakuva Sexy Losers. Vaakasuoraa tyyppi\xc3\xa4 edustaa muun muassa verkkosarjakuva Ghastly's Ghastly Comic."